KOMISIJOS REGLAMENTAS (EB) Nr. 180/2006
2006 m. vasario 1 d.
nustatantis pristatymo įsipareigojimų kiekius cukranendrių cukraus importui per 2005-2006 m. pristatymo laikotarpį pagal AKR protokolą ir Susitarimą su Indija ir nukrypstantis nuo Reglamento (EB) Nr. 1159/2003
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 39 straipsnio 6 dalį,
atsižvelgdama į 2003 m. birželio 30 d. Komisijos reglamentą (EB) Nr. 1159/2003, nustatantį išsamias tam tikrų tarifinių kvotų ir lengvatinių susitarimų, taikomų cukranendrių cukraus importui 2003-2004, 2004-2005 ir 2005-2006 prekybos metais, taikymo taisykles ir iš dalies keičiantį Reglamentus (EB) Nr. 1464/95 ir (EB) Nr. 779/96 (2), ypač į jo 9 straipsnio 1 dalį,
kadangi:
(1)
Reglamento (EB) Nr. 1159/2003 9 straipsnyje yra nustatyta nulinio muito taikymo tvarka produktų, kurių KN kodas 1701, išreikštų baltojo cukraus ekvivalentu, importui iš AKR protokolą ir Susitarimą su Indija pasirašiusiųjų šalių.
(2)
Dėl AKR protokolo 3 ir 7 straipsnių ir Susitarimo su Indija 3 ir 7 straipsnių, taip pat Reglamento (EB) Nr. 1159/2003 9 straipsnio 3 dalies ir 11 bei 12 straipsnių taikymo Komisija, remdamasi šiuo metu turima informacija, kiekvienai eksportuojančiai šaliai nustatė pristatymo įsipareigojimus 2005-2006 m. pristatymo laikotarpiu.
(3)
Reglamento (EB) Nr. 1159/2003 12 straipsnio 2 dalyje numatyta, kad minėto straipsnio 1 dalis netaikoma, jeigu skirtumas tarp įsipareigoto pristatyti kiekio ir bendro priskaičiuoto AKR ir Indijos lengvatinėmis sąlygomis įvežamo cukraus kiekio yra ne didesnis kaip 5 % pristatymo įsipareigojimo kiekio. Dramblio Kaulo Kranto, Indijos ir Madagaskaro atveju pristatyti kiekiai yra atitinkamai 6,7 %, 7,6 % ir 6,7 % mažesni už pristatymo įsipareigojimų kiekius. Atsižvelgiant į tai, kad aptariami kiekiai yra maži ir poveikis Bendrijos cukraus rinkai ir Bendrijos rafinavimo įmonių apsirūpinimui žaliaviniu cukrumi šiuo pristatymo laikotarpiu buvo nereikšmingas, reikėtų Dramblio Kaulo Krantui, Indijai ir Madagaskarui netaikyti Reglamento (EB) Nr. 1159/2003 12 straipsnio 1 dalies nuostatų ir pridėti nepristatytus kiekius prie šių šalių pristatymo įsipareigojimų 2005-2006 m. pristatymo laikotarpiu pagal minėto reglamento 12 straipsnio 4 dalį.
(4)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1159/2003 12 straipsnio 2 dalies, minėto straipsnio 1 dalis netaikoma nustatytiems nepristatytiems kiekiams Dramblio Kaulo Krantui, Indijai ir Madagaskarui 2004-2005 m. pristatymo laikotarpiu.
Šio straipsnio 1 dalyje nurodyti nepristatyti kiekiai pridedami prie 2 straipsnyje nurodytų pristatymo įsipareigojimų kiekių.
2 straipsnis
Priede yra nustatyti produktų, kurių KN kodas 1701, išreikštų baltojo cukraus ekvivalentu, pristatymo įsipareigojimų kiekiai importui iš AKR protokolą ir Susitarimą su Indija pasirašiusių šalių 2005-2006 m. pristatymo laikotarpiui ir kiekvienai eksportuojančiai šaliai.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 1 d.